
Диагностикэ центр
АДЫГЕЙ. Иджырей IэмэпсымэхэмкIэ къызэгъэпэща щIыналъэ диагностикэ центр ухуэным теухуа унафэ Адыгейм и унафэщIхэм къащтащ.
Адыгейм и Iэтащхьэ ТхьэкIушынэ Аслъэнджэрий Къэрал Совет-Хасэм и депутатхэм щаIущIэм къызэрыхигъэщамкIэ, Республикэ клиникэ сымаджэщым и щIыпIэм щаухуэну Диагностикэ центрым сом мелуан 450-рэ текIуэдэнущ. Мылъкур федеральнэ программэм ипкъ иткIэ хухахыну щогугъ.
Центрым кардиологие диспансер, рентгенохирургие, хирургие IэмалхэмкIэ гум щеIэзэ къудамэхэр хагъэхьэну я мурадщ.
Лъэпкъ пшынэ
Къэрэшей-Шэрджэс. Республикэм щыщ абазэ IэщIагъэлI Тобыл Мурат лъэпкъ макъамэ Iэмэпсымэхэр къегъэщI.
АБЫ зэрыжиIэщи, лъэпкъ пшынэ нэсым уи гукъыдэжыр къызэщIиIэтэ къудейкъым, атIэ лъэпкъыр зыгъэгулэзри абы гум, псэм нихьэсын хуейщ. ЩIалэм къыхиха юрист IэщIагъэм дехь пхъащIэ, слесарь, уеблэмэ дэрбзэр Iуэхугъуэхэри. А псомкIи зыщигъэсащ лъэпкъ пшынэхэмкIэ республикэм щыцIэрыIуэ IэщIагъэлI и адэм и деж. ЗыхущIегъуэжыр зыщ — фIыуэ илъагъу а Iэмэпсымэр гъэбзэрэбзэныр зэрыхузэфIэмыкIарщ.
УЭРДОКЪУЭ Женя.
